**Bleskový McQueen**, skrátene nazývaný iba svojim priezviskom McQueen, je animovanou postavou v troch animovaných filmoch americkej produkcie Disney Pixar – *Autá*, *Autá 2*, *Autá 3* a v televíznom seriáli auto grotesiek *Cars Toons - Materove neuveriteľné príbehy*. Postava je pomenovaná podľa Pixar animátora Glenna McQueena, ktorý zomrel v roku 2002.

Charakteristika
---------------

Počas počiatočného výskumu pre prvý film sa John Lasseter stretol s dizajnérmi spoločnosti General Motors, aby diskutovali o novom dizajne.

|  |  |  |
| --- | --- | --- |
| „ | Je to nováčik z nižšej súťaže, je sexy, je rýchly a je iný. Je takto vymyslený. Zobrali sme to najlepšie z našich obľúbených vecí, od modelov GT40 až po Dodge Chargers ... jednoducho sme si urobili skicu a vznikol nám výzor McQueena. | "|
| – Bob Pauley, jeden z dvoch produkčných dizajnérov |

Kvôli vytvoreniu škaredého, ale sympatického charakteru pre McQueen sa Pixar pozrel na športové figúrky Muhammada Aliho, basketbalového hráča Charlesa Barkleyho či futbalového quarterbacka Joea Namtha, rovnako ako na rockovú a rapovú speváčku Kid Rock.

|  |  |  |
| --- | --- | --- |
| „ | Pri vytváraní ostatných pretekárskych áut sme sa pozreli hlavne na to, ako autá jazdia. Pri Bleskovi McQueenovi sme sa pozreli na surfistov, snowboardistov a Michaela Jordana, ktorí sú skutočne skvelými športovcami a ich pohyby. Pozeráte sa, ako Jordan hrá proti každému hráčovi inú hru. Chceli sme mať ten istý pocit, takže keď hovoríme o "nováčikovi alebo veteránovi", vidíte jeho ozajstné nadanie. | "|
| – James Ford Murphy, režisér animácie |

Konečným výsledkom je postava v ktorej je animácia každého auta mechanicky dôsledná v súlade s jeho príslušnými schopnosťami. Príležitostne však môže porušiť „pravidlá" a viac sa pohybovať ako atlét než auto.

V pôvodnom filme je *Blesk* jedným z troch súťažiacich v pretekoch Piston Cup (*Piestový pohár*) pred viac ako 200 000 divákmi (automobilmi) v Los Angeles, v štáte Kalifornia. Do začiatku filmu Autá 2 Bleskový McQueen vyhral štyri šampionáty o Piston Cup.

Blesk sa objavil aj vo videohre *Kinect Rush: Disney/Pixar Adventure*.

Autá (2006)
-----------

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Bleskový McQueen, Blesk, je pretekárske auto, ktoré sa ako nováčik zúčastňuje pretekov Dinoco 400 o Piston Cup (*Piestový pohár*). Blesk je sponzorovaný spoločnosťou Hrdzex (*Rust-eze Medicated Bumper Ointment*), ale chce sponzorstvo oveľa úspešnejšej ropnej spoločnosti Dinoco, lebo Blesk myslí iba na dve veci: víťazstvo a výhody s tým spojené.

Zo začiatku sa Blesk javí ako nevďačný, nepríjemný, sebestredný, sebecký a sarkastický pretekár. Dal výpoveď už trom šéfom svojho tímu v tejto sezóne. O sponzoroch zo spoločnosti Hrdzex si myslí, že mu kazia imidž. Počas zástavky v pit stope odmieta dobre mienené rady mechanikov. Namiesto výmeny pneumatík iba natankuje, aby zostal v popredí pretekárov, čo sa mu vypomstí, lebo v poslednom kole mu vybuchnú obe zadné pneumatiky. Pre výhru v pretekoch urobí všetko. Posmieva sa ostatným autám a napr. neberie do úvahy, že legendárny King Strip Weathers, známy ako King, už niekoľkokrát vyhral Piston Cup a jazdí svoje záverečné preteky, či jeho skúsený rival Chick Hicks dovtedy vždy druhý za Kingom. Následne pouráža svoju posádku, čo ich dovedie až k zúrivosti a následnému odchodu z Bleskového tímu.

Napriek všetkým snahám Bleskového McQueena, Kinga a Chicka na trati, všetci traja prídu do cieľa rovnako. Vedenie pretekov rozhodlo, že preteky, v ktorých sa definitívne rozhodne o víťazovi sa uskutočnia o týždeň v Los Angeles, štáte Kalifornia.

Počas cesty do Kalifornie na rozhodujúce preteky si Blesk začína uvedomovať, že nemá skutočných priateľov. Na ceste sebecky núti svojho prepravcu Macka, aby ho previezol do Kalifornie bez zastávky, aby tam bol skôr ako jeho konkurenti. Mack pri celonočnej jazde zaspáva. Po dobrodružnom stretnutí s kvartetom cestných pirátov sa dvere prívesu otvoria a Blesk vypadne na cestu. Bez svetiel v noci odbočí z hlavnej cesty a vedľajšou cestou sa dostane do mestečka Chladičové Kúpele (*Radiator Springs*), zabudnutého mestečka na niekedy slávnej americkej ceste Route 66, kde je čoskoro zadržaný a zatknutý.

Za bezohľadnú jazdu mestom a poškodenie cesty po súdnom konaní Blesk dostane trest – opraviť cestu do pôvodného stavu. Blesk sa pokúsi utiecť, ale je znovu chytený. V tom čase už na tlačovej konferencii v Kalifornii na Bleska čakajú. Zmiznutie Bleskového McQeena znepokojí celú Ameriku a správa sa rozšíri do celého sveta.

V mestečku Chladičové Kúpele Blesk je spočiatku znovu nevďačný, odporný, sebecký so sarkastickými spôsobmi správania. Ale v čase prvotnej povrchnej opravy cesty. Keďže však prácu odflákol, musí cestu znovu opraviť. Blesk sa bližšie zoznamuje s obyvateľmi mestečka a mení svoje názory a postoje. Bleskový McQueen sa celkom mení.

Sally je elegantné, moderné športové auto. Aj keď pochádza z Kalifornie, rozhodla sa zanechať rušný mestský život a pokoj našla v Chladičových Kúpeľoch. Na spoločných vychádzkach vysvetľuje Bleskovi dejiny mestečka, ktoré pri slávnej Route 66 prekvitalo. Postavením novej diaľnice sa mestečko ocitlo mimo hlavného ťahu a začalo upadať. Sally túži urobiť všetko, aby Chladičovým Kúpeľom prinavrátila ich predošlú slávu.

Mater vlastní odťahovú službu. Od samého začiatku sa priatelí s Bleskom, pomáha mu s opravou cesty, spolu vystrájajú. Keď mu Blesk sľúbi výlet helikoptérou, vyhlási Bleska za svojho najlepšieho kamaráta.

Doktor Hudson, Doc, vedie miestnu kliniku. Je tiež prísny, ale spravodlivý sudca. Najprv chce vypovedať Bleska z mesta, pretože je to bláznivé pretekárske auto. Blesk náhodou zistí, že Doc býval niekedy slávny pretekár, ktorý trikrát vyhral Piston Cup. To zmení Bleskove správanie voči Docovi. Doc naučí Bleska niekoľko jazdeckých „fínt", hlavne pre jazdu v zákrutách.

Šerif dohliada na poriadok v mestečku a v spolupráci s Docom má veľký vplyv na kladných zmenách v správaní Bleska.

Blesk sa stretáva aj s autom Red, najobetavejším a najhanblivejším hasičskom autom na svete, talianskou dvojicou v pneuservise – Luigi a Guido, s bývalým armádnym vozidlom Seržant, kempingovým vozom Fillmore s prírodným organickým palivom, Lizzie, najstaršou obyvateľkou mesta plnou elánu, najväčším frajerom Ramone s najfanovejším lakom i jeho manželkou Flo, bývalým prototypom nového auta, atď.

Rozhodujúce preteky v Kalifornii sa začínajú. Pre Stripa Weathersa sú to posledné preteky v kariére a rád by sa rozlúčil víťazstvom. Chick Hicks cíti svoju príležitosť a na trati sa správa bezohľadne, hlavne k Weathersovi. Na trati je aj Bleskový McQueen, ktorý mentálne vyzrel a má podporu v ľuďoch z Chladičových Kúpeľov, ktorí ho prišli povzbudiť a zabezpečujú mu celkový servis. Pred koncom dramatických pretekov Hicks úmyselne vrazí do Weathersa. Blesk, ktorý bol v čele pretekov, sa pred cieľovou čiarou zastaví, vracia sa po Weathersa a pomaly ho posúvaním pred sebou dotlačí do cieľa. Štadión buráca. Aj keď Blesk nevyhral, stal sa morálnym víťazom pretekov a spoločnosť Dinoco mu ponúka sponzorstvo.

Bleskový McQueen sa vracia do Chladičových Kúpeľov, aby spolu so svojou partnerkou a osudovou láskou Sally a ostatnými pozdvihol slávu mestečka. A niet väčšej radosti, ako keď Materovi sa splní sen a on letí v helikoptére...

 Opis zápletky alebo rozuzlenia príbehu sa tu končí.

Cars: The Video Game (2006) – videohra
--------------------------------------

Videohra je vytvorená spoločnosťou Pixar a je považovaná za pokračovanie príbehu začatého v filme Autá. Bleskový McQueen sa ocitne na začiatku ďalšej sezóny o Piston Cup. S pomocou obyvateľov a priateľov z Chladičových KKúpeľov sa McQueen chystá pretekať o Piston Cup za využitia trikov od Doca, pretekania dozadu od Matera a povzbudenia od Fillmore. So svojimi novými zručnosťami Blesk opäť zvíťazí v šampionáte o Piston Cup, čo vedie k veľkému hnevu Chicka Hicksa.

Keď vidí, že zisk titulu je ohrozený, Chick sa obracia na pomoc od diaľničných chuligánov, áut, ktoré nasmerovali McQueena do Chladičových Kúpeľov, keď ho uniesli z Mackovho ťahača. Blesk privedie delikventov pred súd spravodlivosti ešte pred svojim víťazstvom v ďalších pretekoch, čo privádza Chicka do šialenstva. Blesk súťaží s Chickom na Veľkej cene Chladičových Kúpeľov, nasledujú ešte jedny preteky o Piston Cup v Los Angeles. Blesk vyhrá obe tieto podujatia a získava Piston Cup vo svojej sezóne.

Na konci sa Bleskový McQueen, Mater a Sally rozhodnú uskutočniť slávnostný výlet po celej krajine. Na otázku, či priniesol svoju trofej, Blesk poznamenal, že nie, lebo ju nechal na dobrom mieste - na klinike Doktora Hudsona, na mieste umiestnenia troch trofejí Piston Cupu tejto legendy...

Hoci sponzorom Bleskového McQueena je stále spoločnosť Hrdzex, hráči videohry majú možnosť otvoriť McQueena vo farbe Dinoco v režime Story Mode, Arcade Mode a VS. Mode.

Autá 2 (2011)
-------------

Bleskový McQueen na Rome Tuning Show
V roku 2011, 5 rokov po uvedení prvého filmu v roku 2006, sa Bleskový McQueen, vtedy už štvornásobný víťaz Piston Cupu vracia do Chladičových Kúpeľov po úspešnej pretekárskej sezóne. Teší sa, že opäť stretne kamaráta Matera.

McQueena však počas oddychu vyruší pozvanie na prvý World Grand Prix v histórii, ktorého sponzorom je bývalý ropný magnát Miles Axelrod. Ten chce propagovať svoje nové biopalivo Allinol. McQueen najprv odmietne, ale je verejne zosmiešnený pretekárskym autom formuly jeden Francescom Bernoullim. Mater chce McQueena ochrániť, a vedie ho k prehodnoteniu účasti na pretekoch. Ponúkne mu aj to, že ho bude sprevádzať na ceste. A napriek tomu, že má McQueen obavy, ako sa bude Mater správať, neochotne súhlasí.

V Tokiu na predpretekovej párty, je Bleskový McQueen v rozpakoch z Materovho vyvádzania a začína ľutovať, že ho zobral so sebou.

Neskôr Finn McMissile a Hollet Shiftwell zatiahnu Matera do špiónskej misie. Toto vedie k mnohým rozpakom počas prvých pretekov, ktorému Bleskový McQueen spočiatku dominuje. Nedorozumenie s Materom ho však stojí víťazstvo. Nahnevaný McQueen konfrontuje Matera a hovorí mu, že nepotrebuje jeho pomoc a prestáva sa s ním priateliť.

Mater sa s bolestivým pocitom rozhodne ísť priamo domov, zanechávajúc McQueenovi ospravedlnenie. Cestou domov však znova skončí v špiónskej misii. Medzitým sa World Grand Prix presúva do Talianska. McQueen má však priveľmi zlú náladu kvôli pohádaniu sa s Materom na to, aby si užíval preteky. Vtedy McQueen pochopí, že aj najlepší priatelia sa z času na čas pohádajú.

McQueen vyhrá druhý pretek v Porto Corsa v Taliansku, aj keď sa veľa áut zničí v hromadnej nehode. Mater medzičasom v rámci špionážnej misie zistí, že neznámy zločinec sabotuje autá. O ničom nevediaca verejnosť sa začína pýtať otázku, či je hromadná nehoda spôsobená vinou Allinolu (palivo), pretože je použité vo všetkých autách. Axelord ustúpi a rozhodne sa v posledných pretekoch povoliť autám, aby si vybrali svoje vlastné palivo. McQueen sa rozhodne pokračovať s Allinolom zakladajúc si na rade od kamaráta a člena posádky Fillmora (McQueen nevie, že jeho palivo už bolo vymenené za Fillmorove biopalivo). Vodca sprisahania prikáže profesorovi Zündappovi (Profesor Z), aby využil príležitosť a zabil McQueena, aby on potom mohol obviniť Allinol. Mater tento príkaz začuje a snaží sa McQueena varovať, ale nepodarí sa mu to, lebo ho chytia a dostane sa do bezvedomia.

Počas tretích a finálnych pretekov v Londýne, Mater ujde a znovu sa pokúsi varovať McQueena. Mater sa dozvie, že vodca sprisahania podstrčil bombu do jeho priestoru motora, kým bol v bezvedomí. Chce ju odpáliť keď bude McQueen v blízkosti, čím zabije oboch. McQueen zazrie Matera a prichádza k nemu, lebo sa chce ospravedlniť. Mater rýchlo utečie v snahe vyhnúť sa zabitiu McQueena. McQueen ho sleduje lebo si myslí že Mater chce utiecť kvôli pocitu viny. Čoskoro sú mimo dosahu ovládača bomby. Po zastavení McQueen konečne zistí, že špionážna misia bola skutočná, keď sa Shiftwell a McMissile objavia s Zündappom. Zündapp povie, že iba vodca sprisahania môže deaktivovať Materovu bombu. Mater si začne dávať kúsky skladačky dohromady a identifikuje ako vodcu Milesa Axelroda. Toto začne mu dávať zmysel. Zisťuje, že Axelrod chcel dať alternatívnej energii zlé meno, pretože vlastní najväčšie nevyužité ložiská ropy na svete. Mater to dokazuje tým, že osobne donúti Axelroda zneškodniť bombu, a tým pádom si McQueen a ostatní uvedomia, že Axlerod bol celý čas vodcom sprisahania.

Zistí sa, že Allinol bolo palivo vyrábané Axelrodom ako časť jeho plánu urobiť alternatívnej energii zlé meno, tak ako Mater predpokladal a aj to, že dodávka McQueenovo paliva Allinol bola zmenená na Fillmorovo organické palivo Seržantom, čo vysvetľuje, prečo bol McQueen zasiahnutý žiarením. Pretože je McQueen užasnutý tým, ako Mater zmaril sprisahanie svojím vlastným rozumom, zaručuje mu, že odteraz môže prísť na všetky preteky, keď bude chcieť. Mater sa poteší. Mater je pasovaný za rytiera kráľovnou na počesť jeho činov.

Medzitým v Chladičových Kúpeľoch súťažiaci zorganizujú priateľský pretek. McQueen je v jeho čele, no po chvíli k nemu príde Mater s vysokou rýchlosťou, ktorú získal vďaka novým raketovým zosilňovačom od Finna a Holley a film sa končí pohľadom na krajinu, kde po ceste uháňajú v čele pretekov Bleskový McQueen a Mater.

Autá 3 (2017)
-------------

6 rokov po druhom filme (2011) v roku 2017, príbeh začína s Bleskovým McQueenom, teraz už 7-násobným víťazom Piston Cupu a legendou pretekania, ako preteká v Piston Cupe so svojimi starými priateľmi, Calom Weathersom a Bobbom Swiftom. V poslednom kole jedného pretekov McQueena predbehne Jackson Hrom, pretekár novej generácie. Hrom pokračuje vo vyhrávaní pretekov po pretekoch počas celej sezóny a veľa áut - veteránov je vyzvaných k odchodu do dôchodku alebo sú vyhodení ich sponzormi s cieľom uvoľniť miesto novej generácií, počítajúc do toho aj Cala a Bobbyho. Na záverečných pretekoch v Los Angeles sa Blesk veľmi snaží dobehnúť Hroma a má vážnu nehodu, ktorú s hrôzou sledujú Sally, Mater, Sarge, Fillmore, Luigi a Guido.

Keď sa McQueen vylieči z následkov nehody, spoznáva svoju novú trénerku a celoživotnú fanúšičku Cruz Ramirezovú, ktorá ho bude trénovať mimo sezóny. McQueen súhlasí s presvedčením, že sa vráti k svojej pretekárskej kariére. Jeho hlavnou motiváciou je možnosť pretekať v pretekoch Florida 500 a poraziť Hroma. Dostane totiž ultimátum od nového sponzora Sterlinga, že ak ďalšie preteky nevyhrá, bude musieť navždy zanechať pretekársku kariéru a stať sa tvárou značky. Sterling plánuje, že keď bude McQueen v dôchodku, bude môcť predávať reklamné predmety s Bleskom McQueenom. Zatiaľ sa však tvári ako fanúšik. Po niekoľkých neúspešných pokusoch s trénovaním, zahŕňajúc rozbitie Sterlingovho simulátoru a účasť v demolačnom derby, Blesk sa rozhodne vyhľadať Docovho starého šéfa Smokeyoho. Nájde ho v Thomasville Motor Speedway v starom rodnom meste Hudsona Horneta. Smokey ho naučí, že keďže už nie je najmladší, musí poraziť Hroma hlavou, a nie rýchlosťou.

Nastáva veľké finále filmu, preteky Florida 500. Blesk absolvuje iba istú časť, potom prenechá svoje číslo 95 Cruz, ktorej sa nakoniec podarí preteky vyhrať. Obidvaja sa tešia zo spoločného víťazstva a nakoniec sa rozhodnú pretekať pod zlúčenou značkou Dinoco-Hrdzex. Film končí pretekmi v Chladičových Kúpeľoch, kde je teraz McQueen mentorom mladého talentu - Cruz Ramirezovej.

Konštrukčné informácie
----------------------

Bleskový Mc Queen podľa príručky má motor V-8 s výkonom 750 koní a dosiahnuteľnou rýchlosťou 200 míľ/h, v prepočte na 322 km/h, zrýchlenie z 0 na 100 km/h za 4 sekundy. Používa špeciálne pretekárske pneumatiky Lightyear.

Znenie
------

V pôvodnom anglickom znení Bleskového McQueena dabuje americký herec Owen Wilson a v slovenskom znení slovenský herec Peter Sklár.

Iné projekty
------------

Commons
* Spolupracuj na Commons Commons ponúka multimediálne súbory na tému **Bleskový McQueen**

Zdroje
------

* film Autá (Cars) od produkcie Disney Pixar
* film Autá 2 (Cars 2) od produkcie Disney Pixar
* film Autá 3 (Cars 3) od produkcie Disney Pixar
* Simon Jowett. *Autá : základná príručka*. 1. vyd. Praha : Egmont, 2006. 45 s. ISBN 80-252-0446-4. Kapitola Bleskový McQueen, s. 4, 5.
* *Autá: Zlatá kniha rozprávok 2*. [s.l.] : Disney Pixar, 2017. ISBN 80-252-0446-4.
* Disney Pixar. *Zlatá kniha rozprávok*. 1. vyd. Egmont, 2017.
* *Tento článok je čiastočný alebo úplný preklad článku Lightning McQueen na anglickej Wikipédii.*

Referencie
----------

1. 1 2  CARS' Guys: Here are some fans who made the film
2. 1 2  Pete Lyons (May 29, 2006).CARS' Guys: Here are some fans who made the film. AutoWeek
3. ↑  *Cars*. Dir. John Lasseter and Joe Ranft. By John Lasseter and Joe Ranft. Prod. Darla K. Anderson. Perf. Owen Wilson, Paul Newman and Bonnie Hunt. Buena Vista Pictures, 2006, Movie.
4. ↑  Lynch, Gerald (March 30, 2012). "REVIEW: Kinect Rush: A Disney Pixar Adventure (Xbox 360)"